**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 06.01.2024, ora 08.00 – 07.01.2024, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 07.01.2024, ora 08.00**

**RÂURI:** **Debitele au fost în general staționare,** exceptând cursul inferior al Someșului, cursurile mijlocii și inferioare ale Mureșului, Timișului, Bârzavei și cursul superior al Prutului, unde au fost în creștere ca urmare a propagării.

Pe râurile din bazinele hidrografice: Vișeu, Iza, Tur, Lăpuș, Crasna, Barcău, Crișuri, Arieș, Târnave, Bega, Moravița, Caraș, Nera, Cerna, bazinele superioare și mijlocii ale Someșului, bazinele superioare ale Mureșului, Timișului, Bârzavei și cursul mijlociu și inferior al Bistriței, debitele au fost în scădere.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Putna, bazinul superior și mijlociu al Bistriței și cursurile superioare ale Jiului, Oltului, Lotrului, Moldovei, Trotușului și Prutului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Vedea, Bârlad, Tazlău, afluenții Prutului, afluenții din bazinul inferior al Jiului, unii afluenţi din bazinul inferior al Oltului, unii afluenţi din bazinul superior al Argeșului și pe unele râuri din Dobrogea.

Ca urmare a propagării viiturilor formate anterior în amonte, se situează peste **COTA DE INUNDAȚIE** râul Tur la stația hidrometrică Micula (310+16) – jud. SM (sector îndiguit).

A fost în vigoare **ATENȚIONAREA HIDROLOGICĂ** nr. 4 din 05.01.2024, până la ora 09:00.

**Debitele vor fi în general staționare,** exceptând cursurile inferioare ale Someșului, Mureșului, Timișului și cursul superior al Prutului, unde vor fi în creștere ca urmare a propagării, iar pe râurile din bazinul Bârladului și bazinul superior al Jiului, unde vor fi în creștere ca urmare a precipitațiilor prognozate și propagării.

Pe râurile din bazinele hidrografice: Vișeu, Iza, Tur, Someș (exceptând cursul inferior aval de s.h. Satu Mare), Crasna, Barcău, Crișuri, Mureș (exceptând cursul inferior al acestuia), Bega, Bârzava, Moravița, Caraș, Nera, Cerna, bazinul superior și mijlociu al Timișului, debitele vor fi în scădere.

Sunt posibile creșteri de niveluri și debite, pe unele râuri din zonele de deal și de munte, mai ales pe cele din sudul, sud-estul și estul țării, ca urmare a precipitațiilor prognozate și propagării.

Ca urmare a propagării viiturilor formate anterior, se va menține peste **COTA DE ATENȚIE,** cursul inferior al râului Tur (sector îndiguit).

**DUNARE:**

**Debitul la intrarea în țar****ă (secțiunea Baziaș) în** **intervalul 06.01.2024 – 07.01.2024** **a fost staționar, având valoarea de** **8900 m3/s,** peste media multianuală a lunii **ianuarie (4950 m3/s).**

În aval de Porţile de Fier debitele au fost în scădere la Gruia și pe sectorul Isaccea – Tulcea, în creștere pe sectorul Calafat – Vadu Oii și staționare pe sectorul Brăila – Galați.

**Debitul la intrarea în țară (secțiunea Baziaș) va fi în scădere (8800 m3/s).**

În aval de Porţile de Fier debitele vor fi în scădere pe sectorul Gruia – Calafat, în creştere pe sectorul Bechet – Galați şi staționare pe sectorul Isaccea – Tulcea.

***Se situează în faza I de apărare următoarele sectoare de dig:***

- Măcin-Iglița-Carcaliu, Smârdan-23 August I, 23 August-Grindu, Ciulineț–Isaccea, Crișan, Letea, Sf. Gheorghe, Tudor Vladimirescu (din administrarea ANAR); Chilia Veche (din administrarea consiliilor locale) - jud. Tulcea.

***Se situează în faza a II-a de apărare următoarele sectoare de dig:***

-R3, R4 (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 06.01.2024, ora 08.00 – 07.01.2024, ora 08.00**

**În ţara,** vremea a fost în continuare deosebit de caldă pentru începutul lunii ianuarie în aproape toată țara, cu valori termice diurne ce s-au situat în general cu 5...12 grade peste normele perioadei. Cerul a fost mai mult noros și temporar a plouat slab, local în Maramureș și Crișana și izolat în nord-vestul Transilvaniei, nordul Moldovei și Banat, iar noaptea în Oltenia și sud-vestul Munteniei. Vântul a suflat slab și moderat, cu intensificări la altitudini mari în Carpații Meridionali (izolat rafale de până la 80...90 km/h determinând transport de zăpadă) și pe arii restrânse, cu viteze în general de până la 45...55 km/h, în Banat și Crișana, cu precădere la deal, în sudul Transilvaniei și în deltă. Este strat de zăpadă în cea mai mare parte a zonei montane, în special la peste 1500 m și aseară la ora 20 măsura -în platformele stațiilor meteorologice- până la 73 cm în Munții Făgăraș și 61 cm în Munții Călimani. Temperaturile maxime s-au încadrat între 4 grade la Darabani și Huedin și 16 grade la Câmpina; la ora 6 valorile termice erau cuprinse între -3 grade la Miercurea Ciuc și 13 grade la Oravița, Zimnicea și Oltenița. S-a semnalat ceață izolat în estul Transilvaniei, în Oltenia și Moldova.

*Observație: au fost emise 2 atenționări cod galben pentru fenomene meteorologice periculoase imediate.*

**La Bucureşti,** vremea s-a menținut deosebit de caldă pentru prima decadă a lunii ianuarie, înregistrându-se valori termice diurne cu 11 grade peste normele perioadei. Cerul a fost mai mult noros, iar vântul a suflat în general slab. Temperatura maximă a fost de 12 grade la Afumați și Băneasa și 14 grade la Filaret; la ora 6 se înregistrau 4 grade la Afumați și Băneasa și 5 grade la Filaret.

**3. Prognoza meteorologică în intervalul 07.01.2024, ora 08.00 – 08.01.2024, ora 08.00**

**În ţara,** vremea va intra într-un proces de răcire semnificativă ce se va resimți în regiunile nord-estice, iar noaptea și în cele vestice și nord-vestice, în timp ce în celelalte zone valorile termice se vor menține încă cu mult peste normalul perioadei. Cerul va fi mai mult noros și se vor semnala precipitații în sudul, estul și centrul teritoriului și pe arii mai restrânse în rest; pe alocuri cantitățile de apă vor depăși 10...20 l/mp. În jumătatea de nord a Moldovei și la munte, vor fi precipitații mixte, dar treptat, din a doua parte a zilei vor predomina ninsorile și se va depune strat de zăpadă, iar în Maramureș, Crișana, Banat și în estul Transilvaniei pe timpul nopții - local vor fi și lapoviță sau ninsori; vor fi depuneri de polei. În restul țării va ploua. Vântul va sufla slab și moderat, dar se va intensifica mai ales în a doua parte a intervalului în est și sud-est, local cu viteze la rafală ce vor depăși 55...65 km/h, amplificând senzația de frig.

Temperaturile maxime se vor situa între 2...3 grade în nordul Moldovei și până în jurul a 15 grade în sud-estul extrem al țării, iar cele minime se vor încadra de la -9...-7 grade în nordul Moldovei și până la 5...6 grade în Oltenia și Muntenia. Pe alocuri dimineața se va forma ceață.

**La Bucureşti,** valorile termice se vor menține peste cele specifice datei, astfel că temperatura maximă se va situa în jurul valorii de 12 grade, iar cea minimă va fi de 3...4 grade. Cerul va fi mai mult noros, temporar va ploua, iar vântul va sufla slab și moderat, cu ușoare intensificări.

**4. Buletin nivometeorologic pentru perioada 06.01.2024 ora 20 - 08.01.2024 ora 20.**

**Munţii Făgăraş, Bucegi- - risc 3 - însemnat**

**La peste 1800 m**, Riscul va crește în următoarele 48 de ore, ca urmare a ninsorilor care vor începe din după-amiaza zilei de 07 ianuarie și care vor depune local peste 20-25 cm de zăpadă proaspătă, mai ales pe versanții cu expunere sudică, peste zăpada veche, care este în mare parte stabilizată, tasată și înghețată și care prezintă o crustă de gheață la suprafață. În zonele adăpostite și pe văi se întâlnesc depozite mai mari de zăpadă și troiene ce depășesc pe alocuri 1 metru și care pot fi dislocate doar la supraîncărcări mari.

**Sub 1800 m**, stratul de zăpadă este redus, dar răcirea accentuată a vremii va aduce ninsori și la altitudini joase, unde se vor depune local peste 10-15 cm de zăpadă proaspătă. Pe anumite văi de la peste 1500 m și în zonele adăpostite se mai întâlnesc depozite însemnate de zăpadă, transportată în perioada precedentă de vântul din altitudine.

În aceste condiții, în masivele Bucegi și Făgăraș, riscul declanșării avalanșelor va deveni însemnat (3) la peste 1800 m, mai ales pe versanții cu expunere sudică, și moderat (2) sub 1800 m, fiind prezent în special pe pantele mai înclinate unde depunerile de zăpadă vor fi mai consistente.

**Masivele Ceahlău, Vladeasa - - risc 2 - moderat**

Stratul de zăpadă este pe alocuri însemnat în Masivul Vlădeasa, în special pe versanții vestici și pe anumite văi și zone adăpostite, fiind formate unele depozite de zăpadă, iar în Masivul Ceahlău va crește în zilele următoare ca urmare a ninsorilor așteptate. Pe pantele mai înclinate din Vlădeasa - Muntele Mare, stratul recent depus și umezit datorită temperaturilor diurne pozitive, va putea aluneca stratul mai vechi, riscul fiind deasemenea amplificat la suprasarcini, iar riscul este moderat (2). În Masivul Ceahlău stratul este relativ stabilizat, dar ninsorile ce vor veni pot depune 15-20 cm de zăpadă proaspătă, fără coeziune cu stratul actual, peste care va putea aluneca la supraîncărcări.

**Munţii Călimani-Bistriţei, Rodnei - risc 3 - însemnat**

Cantitățile de precipitații căzute în ultimele zile au cumulat pe alocuri 30-40 l/mp, iar la peste 1800 m au fost mai ales sub formă de ninsoare. Datorită vântului puternic, zăpada a fost spulberată și depusă pe văi și în locurile adăpostite. De asemenea s-au format în altitudine plăci de vânt, de grosimi variabile. În următoarele 24 de ore temperaturile diurne apropiate de zero grade Celsius vor umezi în continuare stratul de la suprafață, care se va îngreuna, putând astfel aluneca peste stratul mai vechi și declanșa avalanșe de topire pe pantele mai înclinate, riscul declanșărilor fiind amplificat la suprasarcini. Răcirea ulterioară a vremii va aduce și ninsori ce vor mai depune pe alocuri 5-10 cm de zăpadă proaspătă. Riscul declanșării avalanșelor este însemnat (3) la peste 1800 m și moderat (2) sub 1800 m.

Pe pantele suficient de înclinate se pot declanșa spontan avalanșe de dimensiuni medii și izolat mai mari, prin angrenarea stratului puțin rezistent de la suprafață peste straturile mai vechi și izolat dislocarea acestora, sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări.

**Munţii Ţarcu-Godeanu, Parâng - - risc 3 - însemnat**

În ultimele zile s-au acumulat cantități mai importante în masivele Țarcu-Godeanu, unde local s-au acumulat peste 40 l/mp și moderate în masivele Parâng - Șureanu. În zilele următoare va ninge și stratul va mai înregistra creșteri, ce pot depăși 15-20 cm pe versanții cu expunere sudică. În zona crestelor sunt formate unele plăci de vânt. Stratul mai vechi, aflat dedesubt, este format din zăpadă întărită.

Pe pantele suficient de înclinate se pot declanșa și spontan avalanșe de dimensiuni mici și medii prin alunecarea stratului de la suprafață, acum umezit, peste straturile mai vechi, sau prin dislocarea zăpezii proaspete care se va depune în zilele următoare, riscul fiind amplificat la supraîncărcări.

Sub 1800 m, pe pantele înclinate, stratul puțin rezistent de la suprafață, ce are local grosimi de 20-25 cm în masivele Țarcu-Godeanu, va putea aluneca peste stratul mai vechi şi stabilizat, ducând la declanșarea de avalanșe de dimensiuni mici și izolat medii, riscul declanșării fiind de asemenea amplificat la supraîncărcări.

**Prognoza vremii în intervalul 06.01.2024 ora 20 - 08.01.2024 ora 20:**

Vremea se va menține mai caldă decât în mod obișnuit în primele 24 de ore ale intervalului și va intra într-un proces de răcire accentuată în următoarele 24 de ore. Cerul va avea înnorări accentuate, mai ales începând cu amiaza zilei de 07 ianuarie și în ziua de 08 ianuarie. Pe arii restrânse în noaptea și dimineața de 06/07 ianuarie se vor semnala precipitații mixte slabe, trecător ninsori în zonele înalte, iar pe arii în extindere începând cu amiaza zilei de 07 ianuarie se vor semnala precipitații însemnate cantitativ, temporar ploi la altitudini joase în cursul zilei de 07 ianuarie și mai ales ninsori la peste 1500 m, urmând ca din seara zilei de 07 ianuarie și pe tot parcursul nopții și a zilei următoare(8 ianuarie), să ningă în întreaga arie montană și să se depună strat nou de zăpadă, mai consistent la peste 1800 m, dar și pe rama sudică a Carpaților Meridionali.

Cantitățile de precipitații vor cumula local 15-20 l/mp în toate masivele și pe arii restrânse 25-30 l/mp pe rama sudică a Carpaților Meridionali și a Carpaților de Curbură. Vântul va sufla slab și moderat, cu intensificări temporare în zonele înalte, în special în Carpații Meridionali unde rafalele vor atinge temporar 60-80 km/h, viscolind ninsoarea. Local se va semnala ceață, asociată și cu depuneri de chiciură pe creste.

**Temperaturi prognozate în intervalul: 06.01.2024 ora 20 - 08.01.2024 ora 20:**

**Peste 1800 m: temperaturi minime**: în scădere de la -4…1 grad la -9…-4 grade

**temperaturi maxime**: în scădere de la -2…2 grade la -7…-2 grade luni

**Sub 1800 m: temperaturi minime**: în scădere de la -1…3 grade la -6…-1 grade

**temperaturi maxime**: în scădere de la 1 la 6 grade la -5…0 grade luni

**Vânt la peste 2000 m:** din sector sudic și sud-estic, cu viteze de 70-80 km/h

**Izoterma de 0 grade**: în scădere, de la 2000-2200 m și în rest, la 800-1200 m, cu cele mai scăzute valori în masivele nordice.

###### **II. CALITATEA APELOR**

2.1. Pe fluviul Dunarea

**Mass Media** informează despre un incident de mediu în care o barjă încărcată cu 1000 de tone de azot s-a scufundat în Dunăre, lângă Backa Palanka (km. 1295+200), după ce a lovit un pod la graniţa dintre Serbia şi Croaţia.

Nava înregistrată în Germania a pornit din Austria către un port sârbesc de pe Dunăre, la nord de capitala Serbiei, Belgrad.

Centrul Operativ pentru Situaţii de Urgenţă al Ministerului Mediului, Apelor şi Pădurilor a solicitat prin PIAC, informaţii referitoare la acest incident.

Echipa sârbă a informat că nu au fost detectate valori depăşite şi că SEPA efectuează analize de monitorizare la fața locului.

Se va reveni cu informaţii.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

**ARBDD Tulcea** informeaza de izbucnirea în data de 06.01.2024, în jurul orei 12.30, a unui incendiu pe malul lacului Topraichioi, în zona localităţii Satu Nou, pe raza Districtului Razim-Sinoe, judeţul Tulcea.

A ars vegetatie de stuf si papură pe o suprafaţă totală de aproximativ 1 ha, fără pagube materiale.

Nu au fost observate mortalităţi la speciile de păsări şi animale sălbatice.

Incendiul a fost stins în data de 06.01.2024, în jurul orei 13.30, de personalul ISU Tulcea.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**